L'Ajuntament de Sagunt impulsa l'economia circular en el comerç local amb una acció formativa
20 de setembre 2024

![](/media/2e5d5lix/val-economia-ciracular_c.jpg?width=850&height=850)

L'Ajuntament de Sagunt ha organitzat una acció formativa, dirigida a comerciants locals, amb l'objectiu d'afavorir la incorporació dels principis de l'economia circular a la seua activitat. La iniciativa, que s'emmarca en l'Acord Territorial per l'Ocupació del Camp de Morvedre, ha servit per a posar sobre la taula la importància d'optimitzar els recursos i reduir els residus també en el comerç de proximitat.

La sessió, que es va dur a terme dilluns passat 16, es va realitzar totalment en línia, amb la finalitat de facilitar la participació de les i els comerciants, en total, una desena de persones. La xarrada, a càrrec de Marina Serrano, tècnica d'Innovació de l'Ajuntament de Sagunt, va posar el focus en com els xicotets comerços poden ser motors de canvi cap a un model econòmic més sostenible i resilient, beneficiant tant al medi ambient com a les economies locals.  En paraules del regidor de Ciència i Innovació, Toni Iborra: "Esta formació és important perquè, a més de dinamitzar el comerç local, volem promoure un comerç més responsable i conscienciat amb pràctiques sostenibles. En este sentit, l'economia circular no sols és una necessitat per a combatre el canvi climàtic, sinó també una oportunitat per als comerços per a estendre el cicle de vida dels productes i reduir costos".

Per la seua banda, el regidor de Promoció Econòmica, Raúl Palmero, ha destacat: "Esta sessió formativa representa un pas més en la consolidació d'un model de comerç local compromés amb l'entorn. L'interés mostrat pels qui han participat reforça la importància de continuar promovent este tipus d'activitats. Són accions que contribuïxen a sensibilitzar i preparar a l'empresariat local per a afrontar els reptes del present i del futur, complint els objectius de l'agenda 2030".

![](/media/edtjemei/raúl-palmero_c.jpg?width=461&height=307&mode=max)

L'Acord Territorial per l'Ocupació del Camp de Morvedre impulsa este tipus d'iniciatives per a promoure el desenvolupament econòmic i social de la comarca. D'esta manera, es busca dotar al comerç local de ferramentes que fomenten la innovació i la competitivitat, basades en principis de sostenibilitat.  Cal esmentar que este acord el presidix l'alcalde de Sagunt, Darío Moreno, i està subvencionat per Labora i el Ministeri de Treball i Economia Social.

![](/media/rfxp53jt/toni-iborra-3_c.jpg?width=476&height=317&mode=max)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-impulsa-l-economia-circular-en-el-comerc-local-amb-una-accio-formativa/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-impulsa-l-economia-circular-en-el-comerc-local-amb-una-accio-formativa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-impulsa-l-economia-circular-en-el-comerc-local-amb-una-accio-formativa/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-impulsa-l-economia-circular-en-el-comerc-local-amb-una-accio-formativa/)